Kettőezernégy december ötödike…

*Amikor egy esztendővel ezelőtt megtörtént velünk az a szégyen, amit jelentett a kettős állampolgársággal kapcsolatosa népszavazás eredménye, még csak sejteni lehetett, milyen súlyos következményei lesznek ennek ránk nézve. Nemzetközi megítélésben, hazai nemzeti önbecsülésünkben, magyarság-identitásunkban egyaránt súlyos csorbát szenvedtünk. Vidéki református lelkipásztorként és közösségi emberként éltem meg az eseményeket. Ma egyfelől könnyű, másfelől szívbemarkoló visszaemlékeznem arra a napra és a közvetlen utóhatásaira. A kedves falu, Szentgál hitvalló katolikus és református népe nemzeti öntudattal és eltökéltséggel készült a szavazásra. Titkosság ide, titkosság oda, számosan ki is mondták: „Mi tudjuk a kötelességünket!” Aztán az utolsó héten, az utolsó napokban megbicsaklott valami… Hatott az intenzív agymosás, az uralkodó politikai irányzat nemzetietlen média-propagandája és demagógiája. Hirtelen zárkózottakká lettek az emberek. Mintha valaki megfélemlítette volna őket. Aztán december 5-én, vasárnap jóval kevesebben jöttek el a templomba, mint máskor szoktak. Ádvent második vasárnapja volt. Az igehirdetés egyáltalán nem „politizál”-t, de a záró imádságban nem direkt módon könyörgés hangzott a népszavazás „eredményesség”-éért. Amikor pedig kijöttünk a templomból, az egyik kedves atyámfia határozottan kimondta: szerinte „veszíteni” fogunk, ő rosszat sejt. Szomorú sejtése beigazolódott. Hétfőn megtudtam: az eredmény a térségben körülbelül megegyezik az országos eredményekkel. Számosan bezárkóztak vasárnap reggel; a házból se ki, se be… Ebben a légkörben s lelkiállapotban íródott, majd hangzott el Ádvent harmadik vasárnapján ez az igehirdetés, elő- és utóimával. Ahogy a Lélek adta, úgy adom én is alázatosan tovább…*

*Szentgáli Nagy Lajos*

***„…De ti nem akartátok…”***

## Lectio: Ésaiás 30:1,2,5,7-21

Előima: Istenünk, édes Atyánk! Hálaadással jövünk eléd Ádvent harmadik vasárnapján. Köszönjük, hogy ez a Lélektől lelkes áldott időszak, ez a szent idő esztendőről esztendőre, megújulóan tartogat nekünk valami kibeszélhetetlen, semmihez sem hasonlítható érzést. Ha valóságosan és hitelesen igyekszünk megélni, átélni ezt az érzést, akkor az a négy ádventi héten át folyamatosan ajándékokkal szolgál nekünk. A Jézus Krisztusban megjelent áldott kegyelmed nem csupán az első Karácsonyban földre jött nagy örömet hirdeti, hanem egyszersmind keresztyén felelősségünket is ébreszteni igyekszik a Megváltó újra eljövetelét illetően. Hogy hatalmasan felerősödjön szívünkben, lelkünkben és tudatunkban a krisztusi üzenet: ***„Bizony hamar eljövök.”*** *(Jelenések 22:20)* S aztán tiszta szívvel, nyíltan tudjuk válaszolni: ***„Bizony jövel Uram Jézus!”*** *(Jelenések 22:20)* Ez egyúttal azt is jelenti, hogy szinte óráról órára mérlegelnünk kell: tiszta-e a szívünk és kellőképpen megbántuk-e bűneinket? Ha igen, akkor vagyunk ádventi emberek. Köszönjük, Urunk az imént hallott szentleckét, amelynek megrázó üzenete igazi ádventi tartalommal megtöltötten szólít meg bennünket. Kérünk, Szentlélek Úr Isten, áldd meg istentiszteletünket! ***Ámen!***

### Textus: Ésaiás 30:15

„…Így szól az Úr Isten…Megtérve és megnyugodva megmaradhattatok volna; csöndességben és reménységben erősségtek lett volna; de ti nem akartátok.”

Kedves Testvéreim!

Ádvent harmadik vasárnapja van. Isten segítségével szeretnék csatlakozni ahhoz a Szentlélek által kitűzött, megszentelt vonalvezetéshez, ami a mögöttünk lévő két ádventi vasárnap igehirdetésében kifejezésre jutott. Azonban még az is bőven meglehet, hogy ez a mai Ige – a szentlecke és a benne foglalt alapige – messze túlmutat önmagán s egészen sajátságos vonatkozásokat fog mutatni.

Ésaiás próféta próféciáskönyvének ebben a fejezetében óvja a jeruzsálemi vezetőket a közelgő asszírok elleni, Egyiptommal kötendő szövetségtől. Isten megkérdezése nélkül, saját tervüket követik és ezzel pártütő fiaknak bizonyulnak.

Rengeteg bajt gyűjtenek be ezáltal a fejükre. A népek – bizony – sokszor előfordul, hogy rossz lóra tesznek, és olyanokban bíznak, akikben nem kellene. A prófétának Isten ítéletét kell feljegyeznie a jövendő számára. Az engedetlen népet ugyanis a leírt és megörökített feljegyzéssel emlékeztetni kell, hogy az Úr még idejében szólt. Csípős kijelentésekkel jellemzi Ésaiás kortársait és balga gondolataikat. A nép megtérése elmaradt s ez beláthatatlan következményekkel jár. Isten akaratának s támogató szeretetének hátat fordítani egyenesen életveszélyes.

Az ilyen Istentől elfordult néppel fájdalmasan azonosulva írja Ady Endre: „A szétszóródás előtt” című költeményében:

„…Jöttünk rossz erkölccsel rossz helyre,

Volt útonállók új útbanállóknak

S míg úrfajtánk egymást s a népet falta,

Tunya álmainkat jég verte

S még a Templomot se építettük föl.

Helyünkön meg nem tudtunk állni

S ide kerültünk, ez kezdeti átkunk,

Ma már nem mienk paráznás vérünk sem,

Jöhet a helyünkre akármi:

Megöltük és kibűnöztük magunkat.

És mi nem leszünk majd szétszórva

Árvult, de mégis győzedelmes fajta:

Minket korszakok tűzdühe nem edzett

S fölolvaszt a világ kohója

S elveszünk, mert elvesztettük magunkat.”

Egyáltalán nem érőltetett a párhuzam, mai Igénkkel összefüggésbe hozni azt a nemzeti helyzetet, ami hazánkban előállott a múlt vasárnapi népszavazás eredményének következtében. Még ha akár a Miniszterelnök Úr mondja is nagy haraggal, hogy az egyház – úgymond – miért politizál, ő sem mond igazat, mert az, hogy aggódva és istenfélelemmel felemlítjük a történteket, az még egyáltalán nem politizálás. Csupán csak a Szentlélek vezetésével beleillesztjük az Ige continuumába, folyamatába mindazt, ami a jelenben történt s történik a szemünk láttára.

Mert miről is van szó? Arról van szó, hogy a nemzet, az ország lakossága, meglehetősen nehéz gazdasági és politikai helyzetben, nem is túl jól előkészítve urnákhoz kellett, hogy járuljon, két meglehetősen fontos népszavazási kérdésben. Az egyik kérdés, a kórházprivatizáció kérdése. Mindenki tudja, anélkül, hogy magyarázni kellene, hogy a mostani nehézkes egészségügyi helyzetnél már csak egy esetben lesz rosszabb a betegellátás Magyarországon, ha ne adj’ Isten elkezdődik a kórházak észnélküli magánosítása. És mit tett a magyar nép – tisztelet a kivételnek – vasárnap? Sokak távolmaradása miatt érvénytelen lett a referendum. Tisztelet azoknak, akik elmentek szavazni, a nagyobbik fele az ország lakosságának azonban mégis csak felelőtlen állampolgárokból áll. Hiába a kevés szavazó elsöprő többségének „igen” szavazata. Kevés volt. Több „igen” kellett volna.

A másik kérdés pedig a kettős állampolgárság napirendre tűzésének ügye volt. A kevés szavazó miatt ez is érvénytelenül s így vereséggel zárult. Sajnos az már mindegy is, hogy a leadott kevés szavazatból 3 százalékkal több az „igen”, mint a „nem”. Megmondom őszintén ezért fáj a szívem. Azóta, hogy megtudtam az eredményt vasárnap este. Tőkés László püspök úr azt mondta: Az anyaországiak döntő többsége megint nem a szívére hallgatott, hanem a zsebében kotorászott. Igaza van a Püspök Úrnak! Egy Hargita megyei magyar pedig így sírt fel: Nem kellünk mi, testvér, se itten, se ottan…” Voltak, akik úgy nyilatkoztak Erdélyben: ezután nem fogják már odaállítani a magyar zászlót a román mellé, minek? S a magyar Himnusz se fog soha többé már úgy felhangozni, mint ahogy akkor hangzott, amikor még ez a gyalázat meg nem esett. Sokan nem szívesen éneklik most már. - Tessék mondani, kinek fáj még velem együtt a szíve azért, hogy az anyaországi magyarság így

arcul csapta azt az ötmillió magyart, aki a trianoni határokon túl rekedt? Csak nem elhitte valaki is azt a badarságot, aljasságot, amit terjesztett a két kormánypárt, hogy ha megkapják a kettős állampolgárságot a véreink Erdélyben, Kárpátalján, Délvidéken és Felvidéken, akkor nekünk kisebb lesz a kenyerünk? Meg hogy az odaátiak majd elveszik az itteni nyugdíjasok nyugdíját…

Istenem, mekkora gonoszság kellett ahhoz, hogy mindezt kiötöljék s aztán terjesszék is! Minden esetre hatott a sátáni előmunkálat, mert megtudtam: olyanok is távolmaradtak a szavazástól, akiknek hitében, magyarságában nem kételkedhettem… De hát - ez van a mai Magyarországon.

Mit mond az Ige? „Megtérve és megnyugodva megmaradhattatok volna; csöndességben és reménységben erősségtek lett volna; de ti nem akartátok.” Van ennek az Igének ráadásul egy félelmetes párhuzama is az Újszövetségben. Jézus mondja: „Jeruzsálem, Jeruzsálem! Ki megölöd a prófétákat… hányszor akartam egybegyűjteni… fiaidat, miképpen a tyúk egybegyűjti kiscsirkéit szárnya alá; és te nem akartad.” (Máté 23:37)

Íme, majdnem mindegy, hogy Ésaiás kora, Jézus kora vagy a mi napjaink az ideje az égrekiáltó istentelenségeknek! „Megtérve és megnyugodva megmaradhattatok volna…de ti nem akartátok.” „…Hányszor akartam egybegyűjteni fiaidat…és te nem akartad.” Most alkalmatok lett volna – mintha csak ezt mondaná az Úr – most alkalmatok lett volna, magyar Gyermekeim, hogy bekötözzétek végre Trianon sebeit – „de ti nem akartátok.” Most alkalmunk lett volna arra, hogy a magyar történelem zivataros századainak csorbáin valamit kiköszörüljünk – hittel, hazaszeretettel, nemzetszeretettel, véreinkhez való ragaszkodással, az önző csak magunkra

gondolás helyett a közösségi gondolkodással.

De mi nem akartuk. Egyértelműen erről beszélnek a múlt vasárnap történtek. Valaki, kedves szentgáli testvérem mondta az elmúlt héten: olyanok, akikről nem is gondolnám, olyanok maradtak otthon és nem szavaztak…

Íme: Isten akart valamit kezdeni velünk, de mi – úgy tűnik – nem akartuk. Azazhogy: én, meg még sokan akartuk volna, de az ördögi többség legyőzte a szeretetet; a Krisztus-szeretetet és a nemzetszeretetet.

Lehet itt egyáltalán még valamit tenni? Igen. Az utolsó ítéletről szóló prófécia azt mondja: „Mindez – még csak – a sok nyomorúságnak kezdete…De aki mindvégi állhatatos marad, az idvezül.” (Máté 24:8,13) Tehát: van remény! Az Ádventi Király, a Megváltó Úr Jézus Krisztus útban van, hogy másodszor is eljöjjön „…ítélni eleveneket és holtakat…” A kérdés csak az, hogy mire ideér, lesz-e valamilyen változás itt a földön az emberiség soraiban?

A szentlecke szavaival, imádságos lélekkel és reménységgel mondjuk: „…Azért vár az Úr, hogy könyörüljön rajtatok, és azért felséges ő, hogy megkegyelmezzen néktek…Mert te nép, mely Sionon Jeruzsálemben lakol, nem fogsz te sírni többé, bizton könyörül rajtad Ő kiáltásod szavára, mihelyt meghallja, megfelel néked.” Ó, de jó lenne, ha most végre történne valami nagyon komoly változás a soraink között! Hogy ne kellene ott sírnunk, ahol senki se lát. Hanem kiáltani az Úrhoz, de őszintén és aztán odabízni az eredményt. Akkor majd – nem kétséges – „…nem fogsz te sírni többé, bizton könyörül rajtad…” Azaz: megtér a nemzet! És talpraáll! De addig, míg ezt nem teszi, addig nem! Adjon az Úr megtérést a nemzetnek!

Mert e szomorúvá tett Ádvent hangulatán már csak az Ádvent Ura, a másodszor is Eljövendő Úr Jézus Krisztus tud –

s ha kérjük, fog is – változtatni. Fohászkodjunk hát, alázatosan és csendesen Hozzá és kérjük, vezesse ki nemzetünket ebből a mélységből, amiben most vagyunk. Vezesse ki jótetszése és kegyelmének gazdagsága szerint. S addig is, amíg a felülről jövő segítségre várunk, áldja meg az Úr mindkét kezével megsértett véreinket ott túlnan: Erdélyben, Kárpátalján, Felvidéken és Délvidéken. Ezen az Ádventen ez a mi reménységünk: „Mert azért jött az embernek Fia, hogy megkeresse és megtartsa, ami elveszett.” (Lukács 19:10) Ámen!

Utóima: Köszönjük, Istenünk, hogy ez a mai ádventi Ige úgy ítél meg bennünket, hogy egyszersmind a bűnös múlasztás miatti megbánást követő kivezető útat is felmutatja. Hogy megtérve és megnyugodva – választott népedhez hasonlóan mi is – bizton megmaradhattunk volna áldást hozó s örök életre gyógyító közelségedben, de mi nem akartuk – a lehető legsúlyosabb kritika és ítélt ránk nézve. Hogy is ne szívlelnénk meg intő Igédet, amikor nemzetünk nagy bűnbe s aztán nagy bánatba esett. Hiszen többen vannak soraink között azok, akik elfeledkeztek véreikről, testvéreikről és megtagadták a velük való közösséget. Úgy, hogy most helyettük is könyörgünk a zsoltárral: „Lelkem nagy bánatba esett, / Minden vígasztalást megvet, / Az Isten rettent engem, / Ha róla emlékezem, / Noha Istennek szívemben / Panaszlok nagy ínségemben, / Lelkem mégsem találhat / Semmiben nyugodalmat.” (77. zsoltár 2.) Kérünk, mosd le, Uram, a gyalázatot nemzetünkről! Engedd, hogy az idei Ádvent még hátralévő két hetét a Krisztus véréért való bűnbocsánat jegyében, igazi ádventi várakozással tudjuk tölteni. Ámen!

Szentgáli Nagy Lajos